**Predramazanska hutba**

**muftije tuzlanskog dr. Vahid-ef. Fazlovića**

*1. april 2022. godine / 29. ša'ban 1443. godine po Hidžri*

Hvala Allahu, Gospodaru svjetova. Njemu Svemilosnom se zahvaljujemo i od Njega Uzvišenog pomoć i oprost tražimo. Svjedočimo da je samo Allah Bog i da je Muhammed, alejhi selam, Njegov rob i Njegov Poslanik. On, Uzvišeni ga je poslao da radosnu vijest donese i da opomene prije nego što nastupi Sudnji dan.

Molimo Allaha, našeg Gospodara, da nas uvede među one Svoje robove koji se Njemu i Njegovom Poslaniku, ramazanski smjerni, pokoravaju. Mi smo Allahovi i Njemu se vraćamo.

Poštovana braćo i sestre!

 Prema Takvimu Rijaseta Islamske zajednice u Bosni i Hercegovini, prvi dan ovogodišnjeg ramazani-šerifa nastupa sutra, 2. aprila 2022. godine. Sa priželjkivanom radošću se pripremamo da večeras, nakon dvogodišnjih kušnji života s pandemijom, ispunimo svoje džamije ibadetima među kojima je i naš prvi teravih-namaz. Čvrsto uvjereni da će nas ramazanski post na svoj način duhovno preporoditi, iščekujemo da sa sutrašnjim danom, inšaallahu te'ala, poteče zadovoljstvo sehura i iftara u našim porodicama i džematima.

 Prije nekoliko dana smo, i kalendarski, ušli u proljetno vrijeme i već osjetili kako sunčevi zraci drukčije griju. U toj toploti, pupoljak izađe i otvori se, požutjela trava ozeleni, i krenu novi oblici života, te se tako cjelokupnoj prirodi na ovom dijelu Zemljine kugle vrati život nakon zimske obamrlosti. Sve to može da nas podsjeti na ahiretski čas proživljenja, ustajanja i uspravljanja pred Stvoriteljem i Gospodarom svega postojećeg.

 Proljeće je vrijeme sjetve. S dovoljno zimske vlage i proljetne toplote, rodna bosanska zemlja je spremna da u sebe primi sjeme sijača, vrijednog bosanskog čovjeka koji ovu zemlju najbolje poznaje. I najviše voli. On najbolje zna i osjeća njezine osobenosti i potrebe. Stoga nastoji da je njeguje i njezinom hakku udovolji. A ona će mu, po Allahovoj, dželle šanuhu, volji, višestruko i blagoslovljeno uzvratiti. Zato ne smijemo živjeti u nemaru, ne smijemo propustiti priliku da je uzoremo i zasijemo. To je dug prema svojoj Zemlji i prema ljudima koji u njoj žive kako ne bismo o drugima ovisili.

Braćo i sestre!

 Bošnjaci, u domovini i širom bijelog svijeta, su:

**... كَزَرْعٍ أَخْرَجَ شَطْأَهُ فَآزَرَهُ فَاسْتَغْلَظَ فَاسْتَوَىٰ عَلَىٰ سُوقِهِ يُعْجِبُ الزُّرَّاعَ لِيَغِيظَ بِهِمُ الْكُفَّارَ ۗ وَعَدَ اللَّهُ الَّذِينَ آمَنُوا وَعَمِلُوا الصَّالِحَاتِ مِنْهُم مَّغْفِرَةً وَأَجْرًا عَظِيمًا.**

**...kao sjeme koje daje svoj izdanak, pa ga onda ojača tako da postaje snažan, i (konačno) stoji čvrsto na svojoj stabljici izazivajući divljenje sijača – da bi On s vjernicima naljutio poricatelje Istine. A onima koji vjeruju i dobra djela čine Allah obećava oprost i nagradu veliku!** (El-Feth, 29.)

Gdje god bosanski muslimani dođu, oni, s Božijom pomoći, siju dobro. Kao i na svojoj rodnoj grudi. Plodovi tog zdravog sjemena su: istinoljubivost, čestitost, pravednost, otvorenost... Svjetlost njihove vjere širi nadu na sve strane, širi vjeru u vječnost Istine i pravde:

**... وَلَوْ كَرِهَ الْكَافِرُونَ.**

**...bez obzira što to nije po volji onima koji poriču Istinu.** (Et-Tevbe, 32.)

Ramazanski dani koji su pred nama također su vrijeme naše posvemašnje sjetve. Jedinstvena ramazanska sjetva je zalog ovog i Onog svijeta, dobra na dunjaluku i još većeg dobra na Ahiretu. Prilika je da u mjesecu u kojem je izašlo sunce Allahove milosti iz pećine Hira, te blagoslovljene kaderske noći, i mi zasadimo što više sadnica koje plodove daju u svako doba, voljom našeg Gospodara. U mubarek ramazanskim danima i noćima, na svakoj svemirskoj tačci, zasijana sjemenka u vidu skrušene sedžde i predanog posta, selama i lijepe riječi za ljude, proučenog kur'anskog ajeta, udijeljene sadake, iftara postaču, dobročinstva prema roditelju i rodu svome, dara jetimu..., vratit će nam se u blagoslovljenim plodovima. U ramazani-šerifu posebno učvršćujemo vjeru i nadu da ta sjemenka, primljena kod Svemilosnog, može da bude džennetsko stablo u čijem hladu ćemo se, Njegovom voljom, odmarati od svih dunjalučkih kušnji i napora:

**فِي مَقْعَدِ صِدْقٍ عِندَ مَلِيكٍ مُّقْتَدِرٍ.**

**U sjedištu Istine, u prisustvu Vrhovnog Vladara Koji sve stvari određuje.** (El-Kamer, 55.)

Sve dok smo na ovom svijetu, nama valja ostati ustrajnim u širenju Dobra i Istine. Čak i onda kada je to izuzetno teško, kada sa svih strana osjećamo pritisak da odustanemo. Mubarek-ramazan nas treba osnažiti u uvjerenju da nas samo staze naše svijetle Vjere vode istinskom cilju. Bez obzira na to koliko ponude bile prividno primamljive. Lažni sjaj kratko traje. A pritisci onih kojima Istina nije draga nisu zasvagda. To je kušnja kojoj nam valja odoljeti. Samo ustrajno bdijenje na granicama svog Dina i svoje Domovine osigurava spas i perspektivu. Allah, dželle šanuhu, poziva i obećava:

**يَا أَيُّهَا الَّذِينَ آمَنُوا اصْبِرُوا وَصَابِرُوا وَرَابِطُوا وَاتَّقُوا اللَّهَ لَعَلَّكُمْ تُفْلِحُونَ.**

**O, vjernici, budite strpljivi i jedni druge podstičite na strpljivost, na granicama bdijte i Allaha se bojte, da biste postigli ono što želite (da biste bili spašeni)!** (Alu 'Imran, 200.)

Poštovana braćo i sestre!

Kako se brani Vjera i Domovina pokazali su nam oni čiji dan obilježavamo 15. aprila svake godine, hrabri i časni borci Armije Republike Bosne i Hercegovine. Ove godine ćemo taj važni datum obilježiti u danima sjećanja na ramazanski Bedr. Pobjeda na Bedru bila je presudna za budućnost muslimana cijelog svijeta. A pobjeda sinova Bosne i Hercegovine promijenila je duboko i sudbonosno ovaj dio svijeta. Za odbranu domovine položena je velika žrtva. Na sve strane su nam podsjetnici – u nišanima šehida i mnogih dobrih ljudi. Nemamo pravo biti nemarni. To bi bila izdaja žrtve založene za slobodu koju uživamo i u kojoj dočekujemo svoje ramazane.

Naši heroji su, uz Božiju pomoć, odbranili i sačuvali Bosnu i Hercegovinu od Agresije u kojoj su nebrojeni zločini počinjeni nad našim narodom. I Genocid, najteži zločin. O tome zorno svjedoče i kolektivne dženaze Bošnjacima Vlasenice, Bratunca, Zvornika, Srebrenice, Prijedora..., koje još uvijek, nakon tri decenije od masovnih zločina i Genocida, svakog aprila, maja, juna i jula obavljamo. U tome je trajna pouka za svakoga od nas da svoju zemlju odgovorno čuvamo i s jakom voljom, svim svojim snagama gradimo. Jačajmo njezine institucije razvijajući ih na temeljima znanja, pravde i morala.

Cijenjena braćo i sestre!

S ovog časnog mjesta, u predramazanskoj atmosferi, ali i usljed kušnji s kojima su danas mnogi ljudi i narodi suočeni, podsjetimo na slijedeću poruku Allahovog poslanika Muhammeda, alejhi selam: "O, ljudi, dolazi vam ramazan s blagoslovom, milošću i oprostom, mjesec koji je Allahu, dželle šanuhu, draži od svih drugih mjeseci, čiji su dani važniji od svih drugih dana, čije su noći značajnije od svih drugih noći, čiji su sati bolji od svih drugih sati. To je mjesec u kome ste pozvani Allahu, dželle šanuhu, u gostoprimstvo, u kome se smatrate Allahovim dobrim i plemenitim ljudima. Vaše disanje u ovom mjesecu je tesbih, a spavanje ibadet. Vaš posao koji obavljate u ovom mjesecu bit će primljen kod Allaha a dova će biti uslišana. Tražite od svog Gospodara, iskreno i čista srca, da vas pomogne u postu koji vam je propisao i u učenju Knjige koju vam je objavio. Nesretan je samo onaj kome je u ovom mjesecu uskraćen Allahov oprost. Sjetite se, dok ste gladni i žedni, gladi i žeđi Sudnjega dana. Dijelite onima koji su siromašni i napušteni. Poštujte starije i imajte samilosti prema mlađima. Održavajte rodbinske veze. Oborite poglede od onoga što vjerniku nije dozvoljeno gledati i ne slušajte ono što je vjerniku zabranjeno slušati. Smilujte se prema siročadima drugih i Allah će se smilovati prema vašim. Tražite od svog Gospodara da vam oprosti grijehe. Dignite svoje ruke Allahu s dovom poslije svakog namaza. To je najbolje vrijeme za dovu u kome Allah obasipa Svoje robove milošću i prima dovu koja Mu bude upućena. O, ljudi, vaše duše su ovisne o vašim djelima, oslobodite ih traženjem oprosta od grijeha. Vaša leđa su natovarena teškim teretom, olakšajte tu težinu što dužom sedždom. Znajte da se Allah kune Svojom veličinom da neće mučiti one koji klanjaju i sedždu čine i da ih neće plašiti džehennemskom vatrom kada svi ljudi dođu pred Gospodara svjetova.''[[1]](#footnote-1)

Braćo i sestre!

Ove riječi Poslanika plemenitog snažno podstiču i svestrano pripremaju za susret s ramazanom, mjesecom svekolike pobožnosti i dobrih djela. Duboko iz srca i duše upućujmo molbe Svemogućem Bogu da cijelom svijetu, pa i nama u ovoj našoj lijepoj Zemlji, olakša stanje, popravi ga, i daruje nam duhovno i fizičko zdravlje. Ramazanski dani posta i blagoslovljene noći istinska su prilika za to. Posebno sudbonosna noć El-Kadr. Molimo Allaha Uzvišenog da nam u ovoj noći odredi i daruje dobro ovog i Onog svijeta – da nam bude bolja od hiljadu mjeseci.

Allahu Svemilosni, uvedi nas Svojom milošću u blagoslovljeni ramazanski mjesec i podari nam Svoju trajnu uputu. Amin.

1. Širazi, *Kelimetu-r-Resuli*, 362, *Medjellet er-Rabita*, maj 1998. [↑](#footnote-ref-1)